משל לה: עַכְבָּר וְחוֹר



	
	משל לה: עַכְבָּר וְחוֹר
	




אֲשֶׁר עַל הוֹן זָרִים שָׁלַט / כְּבוֹלְעוֹ כָּךְ פָּלַט



עַכְבָּר דַּל בָּשָׂר וְשָׁחוֹר / בָּא בַגֹּרֶן בְּעַד
הַחוֹר / וּבַתְּבוּאוֹת שִׁלַּח שֵׁן / וְאָכַל וְשָׂבַע וְדָשֵׁן / שָׁם
כִסָּה בְחֶלְבּוֹ פָנָיו / וְקָטָנּוֹ עָבָה מִמָּתְנָיו / אֲשֶׁר הֵבִיא
שָׁם בַּתְּחִלָּה / בִּרְצוֹתוֹ לָשׁוּב בַּמְּסִלָּה / וְלֹא יָכֹל
לָצֵאת בְּשׁוּבוֹ / דֶּרֶךְ הַחוֹר אֲשֶׁר בָּא בוֹ / וַתַּבֵּט אֵלָיו
הַחֻלְדָּה / וַתֹּאמַר: הַחוֹר לֹא לְךָ בַמִּדָּה / עַכְבָּר מַה זֹּאת
עָשִׂיתָ / שָׁמַנְתָּ עָבִיתָ כָּשִׂיתָ / בְּטֶרֶם תָּשׁוּב בַּדֶּרֶךְ
הַזֶּה / מִשְׁמַן בְּשָׂרְךָ יֵרָזֶה / לֹא תִרְאֶה עוֹד אֲבוֹתֶיךָ
אֲשֶׁר יָדַעְתָּ / אִם לֹא תָקִיא אֲשֶׁר בָּלַעְתָּ / וְשֹׁמְרֵי
הַגֹּרֶן שְׁמָעוּהוּ / רְדָפוּהוּ הִכּוּהוּ פְּצָעוּהוּ.

וְהַמָּשָׁל בְּאִישׁ אֲשֶׁר עַל הוֹן זָרִים לִבּוֹ
הִשְׁלִיטוֹ / כְּבוֹלְעוֹ כָּךְ פּוֹלְטוֹ / חַיִל בָּלַע וַיְקִיאֶנּוּ /
בַּחֲצִי יָמָיו יַעַזְבֶנּוּ.









את הטקסט לעיל הפיקו מתנדבי פרויקט בן־יהודה באינטרנט.  הוא זמין תמיד בכתובת הבאה:https://benyehuda.org/read/38096